Ministerul Culturii a dat unda verde proiectului imobiliar de la Palatul Stirbey de pe Calea Victoriei din Capitala. Acesta prevede construirea unui bloc de 34 de metri inaltime la doar cativa metri de palat care este monument istoric si dublu ca inaltime fata de acesta. In plus, proiectul prevede construirea unui mall cu cinci etaje plus patru nivele de parcare subterana, potrivit documentelor obtinute de HotNews.ro. Palatul Stirbey va fi restaurat si functionalizat. Proiectul a fost criticat in nenumarate randuri de arhitecti si societatea civila fiind considerat prea masiv pentru zona respectiva.

Ministerul Culturii a dat aviz pentru restaurarea palatului Stirbey pe 17 iulie 2013, iar pe 24 octombrie 2013 a dat unda verde proiectului imobiliar din spatele palatului unde ar urma sa se construiasca mai multe locuinte de lux si un mall. Avizul este semnat de secretarul de stat Radu Boroianu.

"Documentatia propune realizarea unui complex multifunctional: locuinte de lux, spatii tip galerii comerciale, la subsoluri se vor rezolva: parcare cca 500 locuri; spatii de retail, spatii tehnice, boxe, noduri circulatie, adapost ALA conform norme; la primul subsol, parter, mezanin si partial etaj I - spatii publice, galerii comerciale, expozitii; la etaje locuinte. Din punct de vedere volumetric, in spatele Palatului Stirbei este un atrium cu acoperis retractabil, care sugereaza gradina palatului. Se reconstituie grajdurile. Palatul se profileaza pe un ecran (zid inverzit), in spatele caruia se ridica afla volumul nou de locuinte, cu inaltime maxima -34.45m, parterul este retras spre str. Banului, Budisteanu si catre imobilul Budisteanu nr. 5, volumele coboara in trepte. inaltimea maxima spre str. Banului este de 21.50m, spre str. Budisteanu - 17.50 - 21.50m", se arata in avizul emis de Ministerul Culturii, conform Hotnews.

Proiectul a fost avizat atat in 2010 si de Comisia Nationala a Monumentelor Istorice, parerea comisiei stand la baza avizului emis de Ministerul Culturii.

In 2010, ONG-urile au protestat in nemumarate randuri si au cerut Ministerului sa nu aprobe proiectul. In vara anului 2011 insa, proprietarul palatului si al terenului din spatele acestuia, Ovidiu Popescu, a murit, iar de atunci nu s-a mai auzit nimic despre acest proiect.

Doi ani mai tarziu, fiul acestuia, Alexandru Popescu, a revenit si a continuat procedura de aprobare la Ministerul Culturii, obtinand avizele necesare.

In 2013 nu s-a stiut nimic despre faptul ca acest proiect, de mare importanta pentru oras, se discuta la Ministerul Culturii. Proiectul a primit aviz si de la Primaria Capitalei in 2009. In final, Consiliul General al Municipiului Bucuresti va decide daca proiectul se aproba sau nu.

Palatul gazduia cele mai frumoase baluri in secolele XIX

Palatul Stirbey a fost construit intre 1833-1835 dupa planurile arhitectului Michel Sanjouand, la comanda lui Barbu Dimitrie Stirbey (1799-1869), in acel moment mare logofat. In timpul domniei sale (1849-1853 si 1854-1856), Barbu Stirbey a folosit palatul ca resedinta domneasca. In 1852, acestuia i se aduc modificari de catre Xavier Villacrosse si Moritz von Ott.

In legatura cu avizele emise de catre Ministerul Culturii pentru Palatul Știrbei, Radu Boroianu, Secretar de Stat în Ministerul Culturii, precizeaza într-un comunicat de presa:

"Palatul Stirbei avea în față un magazin de vinuri al familiei Știrbei. Când a fost demolat, prin anii 50, s-a putut descoperi de către toată lumea, intrarea din magazin în pivnița palatului, cea mai mare și mai veche pivniță de vinuri din sudul României, construită cu aprox. 100 de ani înaintea Palatului Știrbei. Prințul Știrbei își vindea vinurile în București, înainte de a locui în București." – spune Radu Boroianu, Secretar de Stat în Ministerul Culturii

În perioada comunistă, Palatul adăpostea o colecție de ceramică ce ținea de Muzeul Național de artă. Revenind la perioada actuală, Radu Boroianu precizează: "Moștenitorii legali ai familiei Știrbei au vândut proprietatea către Ovidiu Popescu, astăzi decedat. Acesta a prezentat un proiect care prevedea dărâmarea anexelor și construirea unui imobil care era la regimul de înălțime al Căii Victoriei (peste 40 m înălțime), precum și o joncțiune între Palat și acest nou imobil, pe care dorea să îl restituie bucureștenilor ca spațiu strict pentru expunerea colecțiilor de artă."

În anul 2013, proprietarii Palatului erau în proces cu Ministerului Culturii, în baza unor avize din perioada 2005-2006, aceștia având mari șanse să obțină câștig de cauză în justiție. În această situație, oficialii ministerului au decis inițierea unui dialog cu proprietarii. "Am socotit că, până la urmă, importantă este salvarea monumentului și nu războiul dintre proprietar și autorități." - spune Secretarul de Stat Radu Boroianu.

Ministerul Culturii, prin reprezentanții săi, a propus proprietarilor mai multe modificări pentru planul initial realizat de acesta. Astfel, s-a propus, printre altele: scăderea regimului de înălțime, chiar cu câțiva metri sub limita admisă în zonă, renunțarea la legătura direct între Palat și noul imobil, realizarea unui acoperiș retractabil la noul imobil, o nouă gradină, cu acoperiș infrunzit, așa cum există la numeroase monumente istorice din Europa.

Toate aceste solicitări au avut unica rațiune de protejare și punere în valoare a monumentului istoric Palatul Știrbei.

Din păcate, până în 2013, datorită intervenției proprietarilor, monumentul suferise deja prejudicii ireparabile. A fost distrusă o parte din subsolul domeniului, o parte din pivniță, ceea ce pune în pericol real clădirea.

Avizul 131 / 17.07.2013, emis de Ministerul Culturii prevede:

"Aviz favorabil, pentru expertiza tehnică, pentru intervenția în primă urgență, cu refacerea subsolului pe amprenta nou propusă și protejarea pereților împotriva infiltrațiilor, pentru tema de proiectare, reconstituirea corpului fostelor anexe, cele istorice, cu conditia continuării proiectului unitar cu propuneri de constructii noi pentru întreg terenul, corelate și prezentate spre analizare în faza urmatoare: DALI."

"Proprietarii aveau datoria să se conformeze acestui aviz, fără a avea PUZ-ul. Dar noi nu putem interveni în nici un fel pentru a-I oblige pe proprietari să pună în aplicare conținutul acestui aviz. " - spune Boroianu.

"Noul Cod al Patrimoniului, care va intra foarte curând în dezbatere publică, prevede posibilități de interventie mult mai direct. Acolo noi prevedem aceste interventii urgente ca peste tot în lume, prin care putem sa expropriem acest tip de proprietari, care își bat joc de monumentul istoric. Până atunci, însă, posibilitatea noastră de intervenție este nulă." - încheie Radu Boroianu.

Etichete: Bucureşti, calea victoriei, Capitală, mall, Ministerul Culturii, Palatul Știrbey, Radu Boroianu, Sectorul 1